حسب السلاوي شخصيا اللقاح ديال كورونا باقي خاصو الوقت، وحتى كاع ملي يتلقى خاصو مدة للتصنيع بأعداد ضخمة وفوقاش يوصل ويتوزع، يعني راه كورونا حرب حقيقية طويلة الأمد ومنهكة نفسيا وإقتصاديا، داكشي بحال حصار لينينكراد غير هو مكنتمناوش توصل بينا الحالة لداكشي كامل، ولكن عموما هاد الكلاس في الدار والترقب والتباعد الإجتماعي وشي ساد وشي حال ربما كيضيع علينا فرصة ديال تكوين مناعة قطيع فهاد الصيف مادام الفيروس ماكيقتلش بزاف في المغرب حسب وزارة الصحة وأغلب المصابين بلا أعراض، إذن منطقيا راه خاص يتطلق بنادم يسعى في الأرض فرحا ومرحا وتمارة وتكرفيص باش يجيب طرف ديال الخبز. نهار السبت مشيت للسوق الأسبوعي ديال بنسودة، غير أنه عامر كانت شي حاجة كتفرح وكتعني عودة الحياة لطبيعتها ولو غير بشوية، السوق كان خاوي حتى البياعة والشراية كانو فيه قلال وكذلك المتسوقين حاجة لي كتخلع وكتخلي الواحد يدير سيناريوات كحلة على المستقبل، لي جايب شي سلعة راه تقريبا حاصل فيها الرواج ميت، ولكن مع ذلك غير فكرة أن السوق عامر راه حاجة تخلي النفسية ترتاح، ولكن نهار الحد مشيت للسوق الأسبوعي ديال عوينة الحجاج لقيت البياعة والشراية جاو ودقو كياطنهم وهوما يوقفوا عليهم المخزن بوليس ومخازنية وقايد وباشا وجمعو داك السوق، سولت واحد القايد واش السوق كيجمعوه بسباب كورونا قالي آه، البلان غير منطقي بتاتا كورونا مكايناش فبنسودة ولكن كاينة فعوينة الحجاج ومكايناش في المول ديال برج فاس ولكن كاينة فسويقة شعبية. بزاف ديال السواقة راه كيجيو بالليل ويباتو شادين البلاصة وفالصباح بكري يبداو يطلقو سلعتهم، كون غير تعلمو من قبل تجي هانية ولكن الأسواق الأسبوعية تقريبا مطلوقة في المغرب كامل وفي فاس نيت راه بنسودة كان عامر فيها السوق وعوينة الحجاج جاو نوضوهم بدعوى كورونا، هادشي عادي أننا نشوفوه في بداية الجايحة، ولكن دابا لي العالم كلو كيتعايش معاها وكيرجع للحياة الطبيعية وحنا بلاد لي فيها الموت قليلة بزاف، ومع ذلك باقي العامل والباشا كيحرمو الناس من رزقهم خوفا على صحتهم، وهوما هادوك لي جاتهم كورونا وفالسبيطارات راهم صح من ظالم عاطيينها للقص والنعاس، راه غير منطقي يبقى هاد الزيار حتى لهاد الدرجة، البلاد كلات لعصا ديال بصح والمغاربة مستاعدين يخرجوا ويغامرو بحياتهم على طرف ديال الخبز، وهادي فرصة للمغاربة أنهم يكتاسبو مناعة القطيع تدريجيا إستعدادا للعام المقبل في حالة ماوقعاتش شي معجزة، إذن خليو بنادم يخرج يقلب على طرف ديال الخبز. 
السوق ديال بنسودة خلاوه يعمر السبت بينما السوق ديال عوينة الحجاج جا الباشا والمخزن جراو عليهم هادشي غير منطقي ..هادي فرصة للمغاربة أنهم يكتاسبو مناعة القطيع تدريجيا إستعدادا للعام الجاي في حالة ماوقعاتش شي معجزة.. إذن خليو بنادم يخرج يقلب على طرف ديال الخبز